Un grup de neonazis alemanys va irrompre a una sala de concerts de s'Arenal, a Mallorca, al crit de 'fora estrangers!'. Els assaltants, que també onejaven una bandera neonazi, van ser rebutjats tant pel públic com per la cantant que protagonitzava el xou, l'artista alemanya Mia Julia.

Eren una quinzena de persones i, segons publica Diario de Mallorca, algun d'ells duia una samarreta amb l'eslogan 'Malle nazi kiez' -és a dir, 'Mallorca barri nazi'-.

'Nazis fora!', la resposta del públic

Els assistents van començar a cridar 'nazis fora!', mentre la cantant, per la seva banda, va aturar l'actuació durant 20 minuts i també va demanar els seus compatriotes que abandonessin el local. Amb tot, el grup de neonazis s'hi va negar i és per això que la seguretat de la sala va haver d'intervenir. Els fets van passar a un local d'oci nocturn de s'Arenal freqüentat, majoritàriament, per alemanys.

El vídeo que ha esdevingut viral

Un dels assistents del concert va gravar els fets amb el mòbil i va penjar el vídeo a Internet. A hores d'ara, l'enregistrament ja ha estat reproduït en més de 22.200 ocasions.

Segons publiquen mitjans illencs, ja fa estius que es deteca la presència d'un col·lectiu violent d'skinheads neonazis. En aquest cas, i segons el diari alemany Bild, els neonazis que van interrompre el concert de Mia Julia pertanyen al grup HFFH-Neonazis ('Hammerskins forever, forever Hammerskins') de la zona de Frankfurt.